Under demonstrasjonene i Katowice talte også den svenske 15-åringen Greta Thunberg til folkemengden. Thunberg fikk stor oppmerksomhet fra svenske og internasjonale medier da hun i ukene før valget i Sverige i september startet ukentlige skolestreiker utenfor den svenske Riksdagen hver fredag.
Streiken spredte seg i ettertid til byer i flere andre land, under slagordet «Fridays for future», inspirert av Thunberg, som i tillegg har Aspergers syndrom.
– Det er flott å se så mange mennesker her i dag. Men det ville vært bedre om dere var inne på klimatoppmøtet. De trenger dere der inne, åpnet Thunberg sin tale med i Katowice lørdag:
– De snakker mye der inne. Mye om å hugge ned trær, og gjøre vår biosfære om til brennstoff, om magiske maskiner som ikke finnes, og viktigheten av å alltid se fremover, for enhver pris. Vi har hatt 30 år med peptalk og salg av positive ideer, og jeg er lei meg, men det virker ikke. For hvis det hadde virket, så ville utslippene ha gått ned nå, fortsatte Thunberg.
Onsdag denne uken slapp Global Carbon Project en rapport som viser at utslippsveksten i 2018 antakelig var større enn i fjor .
– Ettersom våre ledere oppfører seg som barn, må vi ta det ansvaret de skulle tatt for lenge siden, avsluttet 15-åringen til jubel fra mengden.